Digimurroksen kärkimaassa Yhdysvalloissa Uber, TaskRabbit ja muut älypuhelimissa toimivat palveluyritykset ovat luoneet joukon työttömiä työläisiä, jotka ahkeroivat puhelimissa raksuttavien algoritmien laskuun\.

Työmarkkinoiden uusi ilmiö on viime vuosina alkanut näkyä myös Suomessa\. Uudenaikaiset yritykset eivät perinteisessä mielessä työllistä juuri ketään, vaan ne toimivat mobiilisovellusten kautta välittäjinä keikkatyöläisille, jotka puolestaan toimivat yksityisyrittäjän tai itsenäisen urakoitsijan tapaan\.

Tällaisia Suomessakin huomiota herättäneitä yrityksiä ovat taksien kanssa kilpaileva kyydinvälityspalvelu Uber ja ruokalähettipalvelu Wolt\. Yhteistä näille yrityksille on se, että katukuvassa näkyvät Uber\-kuskit ja Wolt\-lähetit eivät pääsääntöisesti ole yritysten työntekijöitä, vaan freelancereihin verrattavia keikkatyöntekijöitä, jotka saavat toimeksiantonsa yhtiöiden mobiilisovellusten kautta\.

Sovellusten kautta toimivat välittäjäyritykset edustavat laajaa ilmiötä, joita on maailmalla kutsuttu yhteydestä riippuen sekä ”jakamistaloudeksi” \(sharing economy\) että ”keikkataloudeksi” \(gig economy\)\. Uuden talouden piirissä palveluita ja tavaroita lainataan, vaihdetaan, ostetaan tai vuokrataan suoraan niiden tekijöiltä tai omistajilta, yhtiöiden toimiessa vain välikätenä sovelluksen kautta\.

– Jakamistalous on pätevä nimitys silloin, kun ihmiset oikeasti jakavat asioita keskenään, mutta täysin kaupallinen toiminta alustoilla on sitten ihan eri juttu\. Itse käytän termiä välitystalous, kertoo Oxfordin yliopiston suomalainen apulaisprofessori Vili Lehdonvirta\. Hän tutkii välitystaloutta brittiyliopiston Internet Institute \-laitoksella\.

Syntysijoillaan Yhdysvalloissa ilmiö on edennyt paljon pidemmälle kuin Euroopassa\. Erityisesti palvelualalla sovellusyritysten merkitys on kasvanut valtaviin mittasuhteisiin\. San Franciscossa, Kaliforniassa, älypuhelimiin on tarjolla mielin määrin sovelluksia, joilla voi tilata lähes mitä tahansa palvelua aina ruokaostoksista pyykinpesuun\.

Välitystalousilmiön varjopuolia Yhdysvalloissa on tutkinut muun muassa Kalifornian Berkeleyssä asuva itsenäinen elokuvantekijä Andrew Callaway, joka vietti kuukauden työskennellen erilaisten välittäjäyritysten keikkailijana osana Benjamen Walker’s Theory of Everything \-podcastia\.

Callawayn kokemukset sovellustyöläisen arjesta vaihtelivat suuresti yrityskohtaisesti, mutta kokonaisuutena kokemus jäi pakkasen puolelle\. Kanadalaisen ajatushautomon sivuilla julkaistussa artikkelissa Callaway jopa luonnehti nykypäivän San Franciscoa ”työväenluokan dystopiaksi”\.

Lue lisää aiheesta viikonvaihteen Iltalehden paperilehdestä tai digilehdestä\.